《病中一首简陈行之》
宋代·晁公溯

冈陵虽坡陀，其下水所积。
山通巫硖雨，地类长沙湿。
太阳岂不照，浸渍本膏脉。
气蒸柱础润，暗起窗户黑。
老屋生菌衣，阴墙上苔色。
不知今何时，寒暑昼夜易。
邑人安土风，特不宜北客。
我初忽不戒，诗酒颇自适。
艰难出一语，不博万户邑。
竟坐伤天和，两卧漳滨疾。
急求三年艾，几堕众鬼域。
自惟形羸甚，固易中肤革。
昔年见君至，豪气非我敌。
谓将独免此，不受瘴疠厄。
胡为亦效我，倾倒弄翰墨。
吟哦雕肝肾，辛苦出钩棘。
迩来亦抱病，发作乃并日。
涤胃无全功，徒薪有上策。
意其水帝子，欲君更奇出。
手掉芙蓉旗，聊尔一戏剧。
庶闻谴瘧篇，相将还白石。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。